Kevin Behrens

Kevin Behrens (s. 3. helmikuuta 1991 Bremen) on saksalainen jalkapalloilija, pelipaikaltaan hyökkääjä. Hän on pituudeltaan 185-senttimetrinen. Hän on edustanut Saksassa useita seuroja mutta nousi Bundesliigaan vasta vuonna 2021 siirryttyään Union Berliniin.

Behrens pelasi Werder Bremenin juniori- ja reservijoukkueissa vuosina 2008–2011 mutta jatkoi sitten alemmilla sarjatasoilla Wilhelmshavenissa, Hannover 96:n kakkosjoukkueessa, Alemannia Aachenissa, Rot-Weiss Essenissä ja Saarbrückenissä. Kausina 2018–2021 hän pelasi 2. Bundesliigassa 94 ottelua ja teki niissä 31 maalia Sandhausenin joukkueessa. Kesällä 2021 Behrens siirtyi Union Berliniin. Hän pelasi kaudella 2021–2022 Bundesliigassa 24 ottelua mutta vain kahdesti avauskokoonpanossa. Hän teki kauden aikana kaksi maalia: syyskuussa ottelun ainoan maalin Arminia Bielefeldiä vastaan ja huhtikuussa ottelun viime minuuteilla 1–2-voittomaalin RB Leipzigia vastaan. Kauden 2022–2023 alussa hän on pelannut joukkueensa jokaisessa kymmenessä liigaottelussa mutta ollut avauskokoonpanossa vain kerran, 1–1-tasapeliin päättyneessä kotiottelussa Bayern Müncheniä vastaan.

Kansainvälisillä seurakentillä Behrens pelasi kaudella 2021–2022 Konferenssiliigassa viisi ottelua, joissa kaksi kertaa avauskokoonpanossa, ja teki maalin kahdessa ensimmäisessä ottelussa Slavia Prahaa ja Maccabi Haifaa vastaan. Kaudella 2022–2023 hän on pelannut Eurooppa-liigassa lokakuun puoliväliin mennessä neljä ottelua, joista yhden ottelun avauskokoonpanossa.

Lähteet 

Saksalaiset jalkapalloilijat
Vuonna 1991 syntyneet
Elävät henkilöt